ร้านเนื้อตุ๋นยอดนิยมร้านนี้ได้ยินชื่อเสียงมานาน มีโอกาสได้มาแถวสนามบินน้ำ เลยแวะมาลองชิม เห็นร้านแล้วก็ต้องยอมรับว่า เขาจัดร้านได้สวยและมีรสนิยมดีทีเดียว เป็นรูปแบบย้อนยุคและค่อนข้างมืดทึมไปหน่อย แต่ก็ได้บรรยากาศโบราณดี การบริการของพนักงานก็จัดว่าดูแลเอาใจใส่ดีพอสมควร เมนูมีให้เลือกค่อนข้างมาก หนักไปทางพวกเส้นต่างๆ  จำพวกก๋วยเตี๋ยว ข้าวซอย และพวกหมู/เนื้อตุ๋น รวมถึงข้าวราดแกงกะหรี่/ มัสมั่น และพวกยอดผักผัดน้ำมันหอย จากที่สั่งบางรายการจากเมนูนั้น เกือบทุกจานรสชาติค่อนข้างเข้มข้น ทั้งเครื่องเทศและเครื่องยาจีน เหมาะสำหรับคนที่ชอบอาหารรสจัด แต่เหมือนจะเลยความกลมกล่อมมากไปหน่อย สำหรับราคานั้นจัดว่าค่อนข้างสูงทีเดียว เมื่อเทียบกับปริมาณอาหารในแต่ละจาน